玉书赋（以泥丸百节皆说有神为韵）
吕镈 (Tang)
上清中。元圣立教。存书示人。以玉为至精之宝。喻道于强名之真。使其复归于本。近取诸身。保长生于气母。通不死于谷神。妙哉灵诀。虚皇之说。清紫府之内。瑕瑜不藏。洗丹田之中。琼瑶比洁。蓬莱有寿配金石。姑射有颜如冰雪。讶其与天地相终。而莫知寒暑易节。时所未喻。兹焉在列。我是以纪庭庐之位。论藏府之官。得之于此甚易。求之于彼则难。嘘吹可以自审。性命于焉内观。专气致柔。则顺途而同辙。适性任欲。将背驰而走丸。五气理于先后。三关启其户牖。精粹自成于渣滓。宠辱不惊于纷纠。同美玉之韫椟。我其善守。以隋珠而弹雀。尔于何有。以取诸其怀。致于道孔皆。目可通于两耀。神相应于百骸。乃知化自仙册。形为真宅。传此希言。服之无斁。神明不见。指象帝于虚无。元览可寻。捧斯文而探赜。代所贵。人受益。不然。何道德并经于五千。灵仙自古而累百。虽羽化之独跻。于国理而无暌。用以修真。则致虚抱一。移于砥行。乃立节思齐。故鍊质者慕凌厉飞腾于碧落。致身者以诗书礼乐为丹梯。俾克躬以服道。乃洁已而如圭。悬解上智之性。指南下愚之迷。客有仰黄庭之秘录。空自叹于尘泥。